**NITTEDAL KOMMUNE**

**LI SKOLE**

Birkelundveien 68 A.. 1481 HAGAN

Tlf: 67 05 94 70

[liskole@nittedal.kommune.no](mailto:liskole@nittedal.kommune.no)



**Valgfag Li skole 2023 / 2024**

Alle trinnene ved Li skole skal ha valgfag i skoleåret 2023/24. Valgfaget har 57 årstimer, det vil si et gjennomsnitt på 1, 5 timer i uka.

Valgfaget er ett-årig, og man får standpunktkarakter i faget hvert år. Karakteren teller på lik linje med andre når det skal søkes til videregående skole. Valgfag teller imidlertid som en karakter. Det vil si at dersom man har hatt ulike valgfag alle tre årene legges de tre karakterene sammen og deles på tre slik at man får en snittkarakter på det endelige vitnemålet.

Dersom elever fortsetter med det samme valgfaget i flere år er det kun karakteren det siste året man har valgfaget som vil bli stående på vitnemålet

På Li skole gir vi ut tilbud om åtte ulike valgfag til høsten. Hvilke tilbud som startes opp kommer an på interessen og ønskene fra elevene. På hvert trinn vil vi starte opp de mest populære valgfagene.

Elevene må via sine foreldre levere inn svar på Visma flyt skole med prioritert liste over hvilke valgfag (tre ønsker) de ønsker innen onsdag 12.april. Undersøkelsen legges ut onsdag 27.april klokka 17:00. Dersom det er flere elever som ønsker et valgfag enn det er plasser til, vil det bli foretatt en trekning.  Dersom eleven leverer etter fristen er gått ut, blir han/hun plassert der det er ledige plasser.

Hvis eleven bare velger valgfag som ikke blir startet opp, tar vi kontakt slik at det blir mulighet for å komme med nye ønsker.

Om det skulle være noen flere spørsmål angående valgfagene kan dere kontakte skolen. E-post adresse: Berit.gigstad@nittedal.kommune.no

**TILBUDENE SKOLEÅRET 2023/24**

1. **Medier og informasjon**

Dette er valgfaget for deg som har lyst å prøve deg i mediebransjen, enten som journalist eller fotograf.

I dette faget får du lære grunnleggende journalistikk, hvordan man lager en god nyhetssak. Du får innføring i foto og videoredigering. Kort sagt alle prosessene rundt det å lage gode journalistiske produkter. Alle får prøve seg i alle rollene rundt en produksjon.

Målet er at elevene i løpet av året skal drifte skoleavisen, http://lilife.elevavis.no/ og produsere journalistikk av god kvalitet.

1. **Produksjon for scene**

Dette er valgfaget for deg som har lyst til å prøve deg som en skuespiller, eller være med i produksjonen av en forestilling, enten som musiker, tekniker eller kulisse - og kostymemaker.

Du får prøve deg på teatersport, utvikle egne ideer til en produksjon, og lære å bruke egen kropp og stemme.

Du får også utvikle og bruke tekniske løsninger i en produksjon, og være med å skape et scenisk uttrykk. Elevene vil få prøve seg på alle rollene i en produksjon.

Målet er at valgfaget skal ende opp i en forestilling som skal settes opp for publikum i løpet av skoleåret.

1. **Fysisk aktivitet og helse**

Dette er valgfaget for deg som er glad i å bruke kroppen.

Opplæringen i valgfaget skal bidra til bedre fysisk helse og trivsel for den enkelte elev. Du skal kunne delta i varierte fysiske aktiviteter som er egnet til å motivere den enkelte.

Målet er at elevene skal delta i ulike aktiviteter som utfordrer både koordinasjonen og de de fysiske egenskapene.  Du skal lære å jobbe sammen med andre elever og oppmuntre medelever til å gjøre sitt beste og forholde seg til eventuelle regler.

Du får også lære om kosthold og helse relatert til fysisk aktivitet. Du skal blant annet lære å lage enkle og hensiktsmessige måltider i forbindelse med aktivitet.

1. **Design / Redesign**

Dette er faget for deg som er glad i kunst og håndverk, enten det er å arbeide på sløydsalen eller jobbe med keramikk, metall eller stoff.

I løpet av året jobber gruppa med mange forskjellige produkter. Her kan du fordype deg i den håndverksretningen du synes er mest spennende. Bare kreativiteten setter grenser for hva du kan lage.

Du får også prøve å gjøre om på gamle produkter og gi de en ny design, enten det er en gammel lampe eller en gammel genser. Ved redesign endrer man på den opprinnelige gjenstanden og skaper noe nytt, samtidig som man er miljøbevisst.

1. **Utvikling av produkter**

Dette er valgfaget for deg som har lyst å lære å starte din egen bedrift.

Du får kunnskap om hvordan man starter opp en bedrift og får prøve ut hele prosessen, fra idémyldring, produksjon, reklame, salg og budsjettutarbeidelse

Du får lære mye om kreative prosesser, samt erfaring i å vurdere egne ideer. I dette faget får du store muligheter til å påvirke hva du vil jobbe med ved å velge ulike produkter/tjenester som bedriften skal selge.

Dette valgfaget vil gi god arbeidslivserfaring og trening i å samarbeide med andre.

Målet er at elevene i løpet av året skal etablere og drifte sin egen bedrift, samt delta i Akershus mesterskapet for elevbedrifter.

1. **Innsats for andre**

Her har du muligheten til å gjøre noe for andre i lokalmiljøet. Kanskje dere skal gjøre noe hyggelige for eldre i nærområdet? SFO? Barnehagen? Eller kanskje lage noen miljøtiltak på egen skole?

I faget blir du kjent med hvilke forutsetninger som ligger til grunn for frivillig arbeid. Du må være med å kartlegge behovene for frivillig arbeid lokalt og samarbeide med ulike aktører i lokalsamfunnet, samt planlegge å gjennomføre tiltak som bidrar til sosial verdiskaping for en valgt målgruppe.

1. **Natur- miljø og friluftsliv**

I Natur- miljø og friluftsliv driver vi med aktiviteter som er relatert til natur, miljø og friluftsliv.

Det er svært viktig at du liker å være på tur. Vi drar på minst en overnattingstur i semesteret og avspaserer i før- og/eller etterkant.

Vi bruker Oslomarka mye og har vært på kano, ski og sykkelturer i vårt nærområde.

Vi lærer om sjeldne og sårbare plante- og dyrearter, arter som står på fremmedartslista, kart og kompass, sportegn og om hvordan vi lager bål mm.

Om vinteren forsøker vi å få gått på skøyter og ski, så det er viktig at du har eller kan få lånt deg utstyr til å delta på disse aktivitetene. BUA i Nittedal har heldigvis masse fint utstyr til utlån.

1. **Programmering**

Lurer du på hvordan man lager en app eller et dataspill? Eller hva som får en webside til å fungere som den gjør? Kanskje du allerede vet litt om programmering og har lyst til å lære mer?

Hvis du kan svare ja på en eller flere av disse spørsmålene er kanskje valgfag programmering noe for deg. Vi kommer til å jobbe med html og javascript, som er språkene som brukes i webprogrammering, slik at vi kan lage apper eller spill som kan åpnes i nettleseren.